Document ID: 32011R0183
Publication Date: 2011-02-22

Content:
REGOLAMENT TAL-KUMMISSJONI (UE) Nru 183/2011
tat-22 ta’ Frar 2011
li jemenda l-Annessi IV u VI tad-Direttiva 2007/46/KE tal-Parlament Ewropew u tal-Kunsill li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (“Direttiva Kwadru”)
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2007/46/KE tal-Parlament Ewropew u tal-Kunsill tal-5 ta’ Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (Direttiva Kwadru) (1), u b’mod partikolari l-Artikolu 39(3) tagħha,
Billi:
(1)
Id-Direttiva 2007/46/KE tistabbilixxi qafas armonizzat li fih id-dispożizzjonijiet amministrattivi u r-rekwiżiti tekniċi ġenerali għall-vetturi, is-sistemi, il-komponenti u l-unitajiet tekniċi separati ġodda kollha. B’mod partikolari tinkludi lista tal-atti regolatorji kollha li jistabbilixxu r-rekwiżiti tekniċi li l-vetturi jridu jissodisfaw sabiex jingħataw approvazzjoni tat-tip tal-KE ta’ vettura. Hija tinkludi wkoll il-mudelli differenti taċ-ċertifikati ta’ approvazzjoni tat-tip.
(2)
Minħabba l-effetti tal-globalizzazzjoni fuq is-settur awtomobilistiku, id-domanda għal vetturi mibnija barra mill-Unjoni qiegħda tikber b’mod sinifikanti. L-Istati Membri stabbilixxew proċeduri amministrattivi u rekwiżiti tekniċi skont il-liġi nazzjonali għall-approvazzjoni ta’ vetturi importati minn pajjiżi terzi. Minħabba li l-proċeduri u r-rekwiżiti jvarjaw minn Stat Membru għal ieħor, din is-sitwazzjoni toħloq distorsjoni fil-funzjonament tas-suq intern. Għaldaqstant huwa meħtieġ li jkunu stabbiliti miżuri armonizzati xierqa.
(3)
Bħala l-ewwel pass fir-rigward ta’ vetturi prodotti f’serje kbar fi, jew għal, pajjiżi terzi għandhom jiġu stabbiliti dispożizzjonijiet amministrattivi u tekniċi armonizzati rigward l-approvazzjonijiet individwali.
(4)
L-Artikolu 24 tad-Direttiva 2007/46/KE jippermetti lill-Istati Membri li jirrinunzjaw għal ċerti dispożizzjonijiet ta’ dik id-Direttiva kif ukoll tal-atti regolatorji elenkati fl-Anness IV ta’ dik id-Direttiva għall-finijiet tal-approvazzjoni ta’ vetturi individwali. Madankollu, il-funzjonament kif jixraq tas-suq intern jirrikjedi li rinunzji tekniċi u amministrattivi simili japplikaw fl-Unjoni kollha. Għaldaqstant huwa meħtieġ li jkun stabbilit liema dispożizzjonijiet tal-liġi tal-Unjoni jistgħu jiġu rinunzjati.
(5)
L-Artikolu 24 jippermetti lill-Istati Membri li jimponu rekwiżiti alternattivi għal-liġi Ewropea li għandhom l-għan li jiżguraw livell ta’ sikurezza stradali u protezzjoni ambjentali li huwa ekwivalenti sa fejn huwa prattikabbli għal-livell stabbilit fl-Annessi IV u VI tad-Direttiva 2007/46/KE. Jekk wieħed jassumi li l-vetturi prodotti f’serje għall-pajjiżi terzi bil-għan li jintużaw fis-swieq domestiċi jinbnew b’konformità mal-leġiżlazzjoni teknika fis-seħħ fil-pajjiżi rispettivi tal-oriġini jew tad-destinazzjoni, huwa xieraq li jitqiesu tali rekwiżiti flimkien max-xogħol li għad irid jitlesta fil-“Forum Dinji għall-Armonizzazzjoni tar-Regolamenti tal-Vetturi (WP.29)” taħt l-awspiċi tal-Kummissjoni Ekonomika għall-Ewropa tan-Nazzjonijiet Uniti f’Ġinevra. L-informazzjoni xierqa u l-kompetenza esperta meħtieġa huma disponibbli biex jintwera li dawk ir-rekwiżiti jistgħu jiżguraw livell ta’ sikurezza stradali u protezzjoni ambjentali li jkunu għallinqas ekwivalenti għal-livell ta’ sikurezza stradali u protezzjoni ambjentali meħtieġa fl-Unjoni. Għaldaqstant jixraq li jkunu kkunsidrati ekwivalenti għadd ta’ rekwiżiti fis-seħħ f’pajjiżi terzi għall-fini ta’ approvazzjoni individwali.
(6)
Il-mudelli taċ-ċertifikati maħruġa mill-awtoritajiet tal-approvazzjoni huma deskritti fl-Anness VI tad-Direttiva 2007/46/KE. Madankollu huma jikkonċernaw l-approvazzjonijiet mogħtija għal tip ta’ vettura u mhux l-approvazzjonijiet mogħtija għal vetturi individwali. Biex jitħaffef ir-rikonoxximent reċiproku ta’ dawk l-approvazzjonijiet individwali mogħtija skont l-Artikolu 24 ta’ dik id-Direttiva, huwa xieraq li jiġi pprovdut il-mudell li għandu jintuża għaċ-ċertifikat ta’ approvazzjoni individwali.
(7)
L-Istati Membri għandhom skemi nazzjonali ta’ approvazzjoni individwali stabbiliti fil-mument tal-adozzjoni ta’ dan ir-Regolament għal vetturi prodotti f’serje kbar u li huma oriġinarjament maħsuba għar-reġistrazzjoni f’pajjiżi terzi. Dawk l-iskemi ta’ approvazzjoni jistgħu jkomplu japplikaw. Skont l-Artikolu 24(6) tad-Direttiva 2007/46/KE, il-validità tagħhom hija ristretta għat-territorju tal-Istat Membru li ta l-approvazzjoni u Stati Membri oħra jistgħu jirrifjutaw tali approvazzjonijiet.
(8)
Huwa xieraq għall-finijiet li jkun żgurat it-tħaddim tajjeb tas-sistema tal-approvazzjoni li jkunu aġġornati l-annessi tad-Direttiva 2007/46/KE biex ikunu stabbiliti r-rekwiżiti tekniċi għall-vetturi li se jkunu approvati skont il-proċedura ta’ approvazzjoni individwali.
(9)
Għaldaqstant l-Annessi IV u VI tad-Direttiva 2007/46/KE għandhom jiġu emendati skont dan.
(10)
Il-miżuri previsti f’dan ir-Regolament huma skont l-opinjoni tal-Kumitat Tekniku - Vetturi bil-Mutur,
ADOTTAT DAN IR-REGOLAMENT:
Artikolu 1
L-Annessi IV u VI tad-Direttiva 2007/46/KE huma emendati skont l-Anness ta’ dan ir-Regolament.
Artikolu 2
Ir-rekwiżiti ta’ dan ir-Regolament huma bla ħsara għar-rekwiżiti stipulati fl-Artikolu 24 tad-Direttiva 2007/46/KE dwar approvazzjonijiet individwali, b’mod partikolari l-possibbiltà għall-Istati Membri li jagħtu approvazzjonijiet individwali kemm-il darba jimponu rekwiżiti alternattivi.
Artikolu 3
Dan ir-Regolament għandu jidħol fis-seħħ fis-26 ta’ Frar 2012
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-22 ta’ Frar 2011.

Metadata:
Eurovoc Level 1 Categories: 100158
100154
100144
Eurovoc Level 2 Categories: 100238
100239
100261
100175
Eurovoc Level 3 Categories: 4539
525
2015
3641
All Eurovoc Categories: 2897
4654
4658
5235
848